
Ehitise peremehetuks tunnistamine 

(Tallinna mnt 46a, Narva)
1. Asjaolud ja menetluse käik

Narvas aadressil Tallinna mnt 46a paikneb linnale kuuluval maal peremehetu ehitis – spordiväljak üldpindalaga ca 889 m² (piirdega)  ja 398 m² (piirdeta).
Käesoleval ajal pole spordiväljaku omanik teada, ehitis pole ehitisregistrisse kantud, samuti polnud see registreeritud hooneregistris. Spordiväljaku ehitusdokumendid puuduvad.

Peremehetu spordiväljaku hõivamine on vajalik linnale kuuluval maal asuva spordiväljaku hooldamiseks ja edaspidiseks.
Narva Linnavalitsuse 14.11.2012 korraldusega nr 1125-k algatati Narva linnas Tallinna mnt 46a asuva peremehetu spordiväljaku hõivamise menetlus.

Pärast ehitise arvelevõtmist avaldas Narva Linnavalitsuse Arhitektuuri- ja Linnaplaneerimise Amet Ametlikes Teadaannetes (12.06.2013) ja kohalikus ajalehes „Narvskaja Gazeta“ (15.06.2013) peremehetu ehitise hõivamise teate. Kahe kuu jooksul pärast teate avaldamist Ametlikes Teadaannetes vastuväiteid nimetatud ehitise peremehetuse kohta Narva Linnavalitsuse Arhitektuuri-ja Linnaplaneerimise Ametile ei esitatud.

Vastavalt OÜ Uus Maa Kinnisvarabüroo Virumaa ekspertarvamusele nr 0121/0114 VK on hoonestamata maatüki aadressil Tallinna mnt 46a, Narva linn, Ida-Virumaa, turuväärtus 6 000 (kuus tuhat) eurot.

2. Õiguslikud ALUSED
Vastavalt asjaõigusseaduse rakendamise seaduse § 13 lõikele 2  on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määrusega nr 211 kinnitatud “Peremehetu ehitise hõivamise korra” (edaspidi Vabariigi Valitsuse kord) punkti 3 kohaselt ehitis on peremehetu, kui ehitise omanik on lõpetanud ehitise valduse omandist loobumise tahtega vastavalt asjaõigusseaduse (AÕS) § 96 lõikele 3. Viidatud sätte kohaselt asi on peremehetu, kui see ei ole veel olnud kellegi omandis või kui omanik on valduse lõpetanud omandist loobumise tahtega. 

Vabariigi Valitsuse korra punkti 4 kohaselt omanik on lõpetanud ehitise valduse, kui ta on loobunud tegelikust võimust asja üle. Valduse lõppemise üle otsustatakse asjaolude alusel vastavalt AÕS § 39. AÕS § 39 lõike 1 kohaselt valdus lõpeb, kui valdaja loobub tegelikust võimust asja üle või kaotab selle muul viisil. 

Vabariigi Valitsuse korra punkti 5 kohaselt ehitise omandist loobumise tahte olemasolu eeldatakse, kui ehitise omanik on väljendanud omandist loobumist või kui ehitise omanik ei ole teada.

AÕS § 96 lõike 1 kohaselt vallasomand tekib hõivamisega, kui isik võtab peremehetu vallasasja oma valdusse tahtega saada selle omanikuks.

Vabariigi Valitsuse korra punkti 10 kohaselt valla- või linnavolikogu või tema ülesandel valla- või linnavalitsus vaatab läbi esitatud vastuväited ja otsustab, kas ehitis on peremehetu või mitte.

Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas punktile 11 Narva Linnavalitsuse Arhitektuuri– ja Linnaplaneerimise Ameti poolt kogutud dokumendid ehitise peremehetuse tunnistamiseks esitab linnavolikogule linnavalitsus. Linnavolikogu vaatab läbi esitatud dokumendid ja võtab vastu otsuse ehitise peremehetuse tunnistamiseks.

3. Otsus

Tunnistada peremehetuks ehitiseks Narva linnas, Tallinna mnt 46a asuv spordiväljak.
4. Rakendussätted

4.1. Narva Linnavolikogu kantseleil teha otsus teatavaks asjaosalistele.

4.2. Otsus jõustub seadusega sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates Narva Linnavolikogu poolt otsuse teatavakstegemisest.

